ועדת העבודה, הרווחה והבריאות, כנסת 18, פרוטוקול מספר 306, 2010-06-28 00:00

חיים כץ: שלום, אני פותח את ישיבת הוועדה.

חיים כץ: אני מבקש ממנכ"ל משרד הבריאות לתת סקירה על מה אנחנו מדברים, מה הם רוצים, איך הם רואים את היעדים.

חיים כץ: היום הדיון יהיה דיון דקלרטיבי ולא יהיו בו הצבעות.

רוני גמזו: בדיון הקודם בנושא הזה בוועדת העבודה והרווחה, הכנסנו את תחום השיניים לתוך חוק ביטוח בריאות ממלכתי.

רוני גמזו: כאשר הכנסנו את תחום השיניים לתוך חוק ביטוח בריאות ממלכתי, לרבות התקצוב שלו, מצאנו פתרון להכנסת תחום שירותי בריאות השן דרך 4 קופות החולים כי זה המסד של חוק ביטוח בריאות ממלכתי.

רוני גמזו: הנהלת משרד הבריאות וכלל מערכת הבריאות רואה ב-4 קופות החולים את הבסיס האיתן של חוק ביטוח בריאות ממלכתי.

רוני גמזו: זה אחד מהיסודות החשובים ביותר של החוק.

רוני גמזו: הן אמונות על נתינת השירותים, נתינה של שירותים בצורה שוויונית, עם נגישות, זמינות ואיכות טובה.

רוני גמזו: כולנו מברכים על כך שיש לנו 4 קופות חולים טובות ומצוינות, שנותנות את כלל שירותי בריאות במדינת ישראל.

רוני גמזו: כאשר אנחנו מכניסים את תחום בריאות השן לתוך חוק ביטוח בריאות ממלכתי אנחנו מבצעים לראשונה תקדים.

רוני גמזו: החדש הוא לקחת שירות פרטי-ארצי שמפוזר בכל הארץ, שכרגע כמעט רק ניתן  על ידי מערכות פרטיות, ומעבירים אותו בצורה חדה אל תוך המערכת הציבורית.

רוני גמזו: נשאלה השאלה אצלנו, ולאחר מכן השאלה נשאלה בישיבת הממשלה כאשר הנושא של השיניים עלה, איך אנחנו בתוך המהלך הזה מטפלים בכל התהליך של המעבר ובכל האנשים שנותנים שירותים ולא שייכים לתוך המסגרות של קופות החולים.

רוני גמזו: כך נולדה הצעת החוק המכניסה בתוך חוק בריאות ממלכתי בנושא השיניים בלבד פתרון לכל הגופים העצמאיים שהם לא בקופות החולים.

רוני גמזו: זה יכול להיות גם רופא עצמאי וגם מוסדות, שרוצים להמשיך לתת שירות בתוך המסגרת הציבורית, אבל לא כלולים בתוך קופות החולים.

רוני גמזו: אין, ולו בדל אחד, כוונה של משרד הבריאות לאשר קופה חמישית לשירותי הבריאות בתוספת השנייה.

רוני גמזו: עמדת סגן שר הבריאות הובעה, עמדתי הובעה, הובעה עמדתם של כלל צמרת משרד הבריאות, שאנחנו נגד תוספת של קופה חמישית.

רוני גמזו: אנחנו חושבים שארבעת קופות החולים מבצעות את השירות שלהן בתוך מערכת הבריאות בצורה מצוינת.

רוני גמזו: הציבור מצביע על כך בסקרי שביעות הרצון.

רוני גמזו: הפעם, רק בגלל המעבר מפרטי לציבורי של תחום מאוד מיוחד, והרצון שלנו שלא לפגוע בזמינות, בנגישות או ברופאים או במערכות שהיום נותנות את השירות, רצינו להוסיף את הפתרון הנ"ל של קופת חולים ייעודית.

רוני גמזו: העיקרון שהחוק שם למולנו, הוא שילוב של רופאים עצמאיים, שכל אחד, ללא סלקציה, יוכל להיכנס לתוך המסגרת של הקופה הייעודית.

רוני גמזו: זה נכון שבהצעת החוק הקופה הייעודית מוגדרת גם כחברה למטרת רווח אבל עם מגבלה מאוד קשה של דיבידנדים או של מגבלת הרווח.

רוני גמזו: אפשרות הבחירה למבוטחים תהיה כזו, שתהיה אפשרות להישאר אצל אותו רופא.

רוני גמזו: אם ירצו להמשיך את הטיפול אצל הרופא המשפחתי או העצמאי שלהם, הוא פשוט יצטרך להצטרף לאותה קופה ייעודית.

רוני גמזו: אין שום סלקציה שתאמר ההוא כן וההוא לא.

רוני גמזו: הקופה הייעודית תצטרך לקבל את כולם.

רוני גמזו: זה אמור להגביר את התחרות בתוך המערכת הזו.

רוני גמזו: הקופה הזו תחויב לעסוק רק בשיניים בתוך החקיקה הראשית.

רוני גמזו: לא ניתן יהיה להרחיב את הפעילות שלה מעבר לשיניים.

רוני גמזו: אנחנו השתדלנו מאוד לעשות טוב לאזרחים: להגדיל את הזמינות, להגדיל את הנגישות, להגדיל את התחרות, וגם לתת זמינות טובה לכולם, ונגישות טובה גם לרופאים וגם למבוטחים.

רוני גמזו: זאת הצעת החוק המובאת בפני חברי הוועדה.

חיים כץ: אחרי ששמענו את דבריו המלומדים של מנכ"ל משרד הבריאות, ניתן אפשרות דיבור.

שלי יחימוביץ': אני רוצה לשאול שאלה את המנכ"ל.

שלי יחימוביץ': אני מסתכלת על החוק.

שלי יחימוביץ': כל הדברים שאמרת, רוני, הם מתייחסים להצעת החוק שאנחנו מחזיקים ביד?

רוני גמזו: לא, חלק הדברים הם ברמה של מדיניות.

רוני גמזו: זה שאנחנו לא רוצים קופה חמישית, לא כתוב כאן.

רוני גמזו: אני מצהיר לפרוטוקול מדיניות ברורה שלי, של קודמי בתפקיד, של סגן הבריאות ושל שר הבריאות הקודם.

רוני גמזו: כולם במדיניות של נגד קופה חמישית.

רוני גמזו: אני חושב, שגם האוצר מבין את זה.

רוני גמזו: אנחנו כבר לא רואים את זה בחוק ההסדרים.

רוני גמזו: אני חושב, שהנושא הזה ירד מסדר היום.

שלי יחימוביץ': אני מכירה את הצהרת הכוונות.

שלי יחימוביץ': סגן השר אמר כאן בישיבה הקודמת, שהוא מתחייב שלא תהיה קופת חולים חמישית.

שלי יחימוביץ': בחוק שאנחנו מחזיקים לנגד עינינו נאמר: קופת חולים כזאת יכול שתפעל גם למטרות רווח.

שלי יחימוביץ': איך זה מסתדר?

שלי יחימוביץ': אנחנו לא יכולים לעבוד על מסמך, שכתוב בו ההפך ממה שאתם מצהירים.

רוני גמזו: אני אמרתי, שמדובר בחברה שיכולה לפעול למטרות רווח.

רוני גמזו: אמרתי, שתהיה יכולת להגביל את אותו רווח.

שלי יחימוביץ': לי זה נשמע קוסמטיקה.

רחל אדטו: כמו שכל החוק הזה נעשה בחופזה ומהירות, כך הוא לא מוכן ולא בשל ולא יכול להיכנס לתוקף בראשון ליולי.

רחל אדטו: אם רוצים לדבר על טובת הכלל, בראשון ליולי זה יהיה אסון לכלל.

רחל אדטו: זו תפיסת עולמי בעניין הזה.

חיים כץ: איך זה יהיה בראשון ליולי?

רחל אדטו: בראשון ליולי אמור להתחיל כל הטיפול.

רחל אדטו: כל הרפורמה בבריאות השן מוחלת בראשון ליולי.

אורלי לוי אבקסיס: אבל הקופות כבר ערוכות לזה.

רחל אדטו: הקופות לא ערוכות לזה.

אורלי לוי אבקסיס: הן אמרו שכן.

רחל אדטו: אז אמרו.

רחל אדטו: יש היום במדינת ישראל 400 רופאי שיניים לילדים, שלא כולם בקופות.

רחל אדטו: אני לא מבינה, איך רופא שיניים, שהוא לא רופא שיניים ילדים, יכול לקבל על עצמו במהירות להתחיל ולטפל בילדים, אלא אם כן יגבירו את כל הסדציות וההרדמות לילדים.

רחל אדטו: הרופא שלי, שהוא רופא נהדר, לא יודע לטפל בילדים.

רחל אדטו: לכן, הוא ירדים ילד.

רחל אדטו: אין היום מערכת, שתהיה מוכנה לילדים.

רחל אדטו: כל זה אמרתי במאמר מוסגר לגבי הראשון ליולי.

רחל אדטו: אין היום אפשרות לקלוט כל כך הרבה ילדים בסדציה, אין היום כל כך הרבה מקומות הרדמה לילדים.

רחל אדטו: לכן, לידתו בחטא בגלל החופזה שהדבר נעשה.

רחל אדטו: בוא נדבר על הייעודי בלבד.

רחל אדטו: אין ספק בכלל שמטרתו של משרד האוצר, כפי שהובאה לידי ביטויי הרבה פעמים במסגרת חוק ההסדרים, זה להקים קופה חמישית.

רחל אדטו: זה נכתב, זה הורד מסדר היום, זה היה מספר פעמים על השולחן בחדר הזה, כולל בשנה שעברה, וזה תמיד ירד מתוך המחשבה שאנחנו לא רצינו קופה חמישית.

רחל אדטו: גם אם יש הצהרת כוונות, וכתוב בצורה מאוד מפורשת שהקופה הנוכחית תהיה קופה לבריאות השן בלבד, הרי אפשר בחקיקה, גם בעוד חצי שנה כאשר יתחילו לעבוד על הרפורמה בבריאות הנפש, לבוא ולהגיד: בואו נעשה עכשיו קופה ייעודית למטרת בריאות הנפש, ונעביר את זה בחקיקה.

רחל אדטו: בוא נקרא לדבר הזה הפרטה.

רחל אדטו: אנחנו מפריטים את בריאות הנפש על ידי הקופה הייעודית למטרות רווח.

רחל אדטו: אנחנו מפריטים את בריאות השן על ידי קופה ייעודית למטרות רווח.

רחל אדטו: הדברים צריכים להיות ברורים לגמרי כאן על השולחן, במסגרת השקיפות שאני מבקשת מכל התוכנית הזו של משרד הבריאות.

רחל אדטו: ד"ר גמזו אמר כאן כרגע שכתוב במפורש: קופה ייעודית לבריאות השן בלבד.

רחל אדטו: אותה חקיקה ראשית, שנעשית כרגע במהירות, תהיה גם לגבי בריאות הנפש ואולי דברים אחרים.

רחל אדטו: בואו לא נהיה תמימים.

רחל אדטו: זו הרגל הראשונה שמשרד האוצר יצליח, אם יצליח, להכניס את הקופה החמישית בדרך המלך.

רחל אדטו: אנחנו רואים פה, שפעם ראשונה לוקחים כסף, שהמקור שלו הוא חוק ביטוח בריאות ממלכתי, ומעבירים אותו לגופים פרטיים: הסתדרות רופאי השיניים, עמותה לטיפול בילדים כזו ואחרת.

רחל אדטו: יש עשרות עמותות שמטפלות בארץ, חלק מהן למטרות רווח וחלק שלא למטרות רווח.

רחל אדטו: זו פעם הראשונה שאנחנו לוקחים כספי מדינה ומעבירים אותם ישירות לחברות, לעמותות, לתאגידים.

רחל אדטו: צריך לזכור שזה תקדים מסוכן.

רחל אדטו: ד"ר גמזו, אתה אומר שאפשר יהיה לפקח על מטרת הרווחים.

רחל אדטו: כתוב כאן: לעניין חברה מבקשת אתה תוכל לקבוע כמה דיבידנד.

רחל אדטו: מי יקבע את הדיבידנד ואת המכסה?

רחל אדטו: ועדת שרים.

רחל אדטו: שרים יחליטו, מה יהיה השיעור המבוקש לחלוקת הדיבידנד.

רחל אדטו: היום השרים האלה יחליטו על אחוז מסוים, ושבוע הבא יופעלו עליהם לחצים כאלה ואחרים והם יעלו את הרווחים.

רחל אדטו: אין שליטה על זה.

רחל אדטו: ברגע שנתת אפשרות לשרים להגביל את דיבידנד, אז כל קדנציה תהיה קביעה אחרת.

אילן גילאון: היום הם שרים, מחר הם רופאי שיניים.

רחל אדטו: לכן, ההחלטה שניתן יהיה לשלוט על הרווחים של אותה חברה או אותו תאגיד למטרות רווה, נראים לי דברים בעלמא.

רחל אדטו: לא נראה לי שאפשר בכלל לשלוט על כזה דבר.

חיים כץ: היא צודקת.

חיים כץ: אחרי ניסיוננו הדל בוועדות השרים לענייני חקיקה, אנחנו לא מאמינים בהם יותר מדי.

חיים כץ: אין להם שיקול דעת, והם לא מביעים את דעתם.

רחל אדטו: זה פופוליסטי, זה רגעי.

חיים כץ: אנחנו לא כל כך מאמינים בהם.

אריה ביבי: להפך, יש להם שיקול דעת.

חיים כץ: אין להם.

אריה ביבי: יש להם שיקול דעת אבל לא לכיוון הזה.

חיים כץ: יש להם קלות דעת.

רחל אדטו: לכן, סעיף 7 שאומר איך אפשר יהיה לשלוט ברווחים של אותן חברות ולהגיד שזו לא קופה לצורכי רווח זה לא נכון.

רחל אדטו: זו כן קופה לצורכי רווח.

רחל אדטו: לכן, כאשר יש קופה שמטרתה למקסם רווחים, יש לה הרבה דרכים למקסם רווחים.

רחל אדטו: זו לא בושה למקסם לרווחים, אבל לא זאת היתה הכוונה כאן.

רחל אדטו: אני בעד שאנשים ירוויחו.

רחל אדטו: זה טוב לכולם שאנשים ירוויחו: לעובדים ולמעסיקים.

רחל אדטו: כאן זה לא המקרה.

רחל אדטו: אם הקופה היא למטרת רווחים, יש מספר בעיות: דבר ראשו, הם יקבעו קריטריונים לקבל מבוטחים.

רחל אדטו: הם יקבלו אזורי גיאוגרפיה לקבל מבוטחים.

רחל אדטו: יותר נוח להקים מרכזים של הקופה באזור תל אביב, לאנשים בעלי מעמד סוציו-אקונומי גבוה.

רחל אדטו: פחות נוח יהיה לעשות את זה בערבה התיכונה או בצפון הגליל.

רחל אדטו: לכן, לא נראה לי שקופה למטרת רווח מהבחינה הזו תיתן מענה.

רחל אדטו: אחד הדברים שמאוד מטריד אותי, הוא הטיפולים העוטפים שלא יהיו כלולים בסל הביטוחי.

רחל אדטו: למרות שהסל הוא רחב, הוא לא ריאלי, הוא לא יכול להינתן בצורה של ביטוח בריאות, בטח לא בשלב הראשון.

רחל אדטו: אני לא מבינה איך לילדים בגילאי 8 כללת שתל, מבנה וכתר.

רחל אדטו: הרי זה לא הגיוני.

רחל אדטו: אם לקחתם את פני העתיד, אולי.

רחל אדטו: זה לא היה רציני לכתוב את זה בתקופה של הוראת שעה ל-5 חודשים.

רחל אדטו: כאשר מדובר בקופה חמישית, יהיו טיפולים עוטפים, שאינם כלולים בסל הביטוח, ועליהם יגבו את מלוא המחיר.

רחל אדטו: אם הם יגידו: סתימה – 20 שקלים, צילום נשך – 20 שקלים, בסדר.

רחל אדטו: אבל יעשו משהו שלא רשום פה, ועל זה יגבו את המחיר המלא.

רחל אדטו: כך יהיו רווחים, ולא תהיה לכם שליטה על זה.

רחל אדטו: נתתם את הפתח.

רחל אדטו: בנוסף, הקופה הזו תשתמש בתשתיות קיימות של רופאי שיניים עצמאיים מבלי שתהיה לה שום מחויבות להרחיב את השירותים בשום מקום אחר.

רחל אדטו: אם ייקחו את הקופה הזו והיא תנוהל על ידי חברת ביטוח מהגדולות: כלל, פניקס, שוקי מדנס או תאגיד עצמאי,  הם ישתמשו במעגל של המבוטחים על מנת ליצור מעגל למטרות אחרות, תוך הרחבת השירותים בתשלום.

רחל אדטו: כלומר, הם ייקחו את הרשימה הזאת ויתחילו למניף אותה לצרכים אחרים.

רחל אדטו: אין ספק, שצריך לתת מענה לרופאי השיניים העצמאיים.

רחל אדטו: אין בכלל שאלה לגבי זה.

רחל אדטו: הם חייבים פתרון.

רחל אדטו: גם הקופה לא יכולה בלעדיהם.

רחל אדטו: אין אפילו שאלה לגבי זה.

רחל אדטו: השאלה היא, איך.

רחל אדטו: ד"ר חן מדבר על 1,500 רופאים שיניים.

רחל אדטו: במשרד הבריאות רשומים 9,800 רופאי שיניים.

רחל אדטו: בלמ"ס רשומים 5,840 רופאי שיניים.

רחל אדטו: מעניין מה המספר האמיתי.

רחל אדטו: אני אומרת, שצריך להקים רשות שלא למטרות רווח, אשר תנוהל באחת מכמה אפשרויות: היא יכולה להיות מנוהלת על ידי משרד הבריאות, שיקים את הרשות לבריאות השן.

רחל אדטו: היא יכולה להיות מנוהלת על ידי המנגנון של הביטוח הלאומי.

רחל אדטו: היא יכולה להיות מנוהלת על ידי ארגון רופאי שיניים בעצמם.

רחל אדטו: אני מדברת על כל גוף, שיתנו עליו את הדעת איך לארגן אותו תוך שימוש במנגנון קיים.

רחל אדטו: זה גם יחסוך כספים להקים מנגנון, גם ישתמש במנגנון קיים, גם יהיה מלכתחילה שלא למטרות רווח, וגם יענה על הצורך להשתמש בכל רופאי שיניים העצמאיים תוך זה שלא נקפח את פרנסתם ולא נמנע מהם את חופש העיסוק.

חיים כץ: חה"כ אילן גילאון, בבקשה.

אילן גילאון: למעשה, אני מתנגד לחוק הזה.

אילן גילאון: אני ממש מתנגד לחוק הזה.

אילן גילאון: זה מהסיבות העקרוניות, כי אנחנו תמיד שבויים ונופלים בתוך התפעול של הרעיון.

אילן גילאון: החוק הזה הוא חלק בלתי נפרד מתוך מערכת שלמה של צמצום סוגריים ופרוק איברים החוצה כל הזמן.

אילן גילאון: למה אני מתכוון?

אילן גילאון: אדוני המנכ"ל, כאן מדובר לא רק בסוג של הפרטה, אלא בסוג של הפרטה טורבו.

אילן גילאון: כלומר, אתה גם מקים קופת חולים חמישית, וגם מייעד אותה למשהו מסוים.

אילן גילאון: סוף-סוף הגעתם למסקנה שהשן היא חלק בלתי נפרד מגופו של אדם, וזה דבר מאוד חשוב.

אילן גילאון: יש אומרים, שכאב השן משול אפילו לכאב הלידה.

רחל אדטו: לא, לא.

אילן גילאון: בכל אופן, זה דבר מבורך ונכון מאוד שבריאות השן צריכה להיות בתוך סל התרופות.

אילן גילאון: לאיזו מלכודת אנחנו כל הזמן נופלים?

אילן גילאון: למלכודת שהבור מתמלא מחולייתו.

אילן גילאון: ובכן, לא.

אילן גילאון: כאן באופן מאוד עקבי, ועדת הבריאות, שהיא לא בשל הבריאות.

אילן גילאון: כאשר שואלים אותי מה זה לא בשל בריאות, אני אומר: אני מוותר על שני מטוסים תמורת נורמיטן.

שלי יחימוביץ': זה נותן יותר מנורמיטן.

אילן גילאון: זה נותן אפילו דברים נוספים.

אילן גילאון: כלומר, המדיניות צריכה להיות איך אנחנו מאספים כל הזמן את המערכת הזו, ולא איך אנחנו מפזרים אותה.

אילן גילאון: מה השלב הבא?

אילן גילאון: זה לא רק שזה נשמע קוסמטי, אלא שזה נשמע כאילו בעתיד תהיה קופת חולים לקוסמטיקה.

אילן גילאון: יכול להיות שרעיון כזה יבוא.

אילן גילאון: יכול להיות שאת הנושא הזה של רפואת השיניים נגדיר ברמות עוד יותר נמוכות, וככל שאנחנו מתרחקים אנחנו משמשים את המדיניות של המדינה במכרז, מה שהוועדה הזו באופן מאוד עקבי מתנגדת לו.

אילן גילאון: אנחנו רוצים ביטוח בריאות כולל – פלטינום פלוס יהלום זהב.

אילן גילאון: למה?

אילן גילאון: כי אנחנו יודעים שזה קיים.

אילן גילאון: מצד שני, אנחנו יודעים שיש לזה מחיר.

אילן גילאון: המחיר לא יכול לבוא מחולייתו של סל התרופות, מן השירות או מן הטכנולוגיות, ולו בלבד כי אנחנו מאמינים שזו הבעיה המרכזית של בן אדם.

אילן גילאון: בן אדם מת יותר מנושא של לחץ דם ובעיות בעורקים מאשר פצצה איראנית.

אילן גילאון: ההיגיון הזה חייב להישמר ולהימשך.

אילן גילאון: בסך הכל היה אפשר לפתור את הבעיה מבלי להבחין בין תרופות מצילות לבין תרופות מאריכות חיים ונותנות איכות חיים.

אילן גילאון: אפשר היה לפתור את הדבר הזה לו כל הלובי הבריאותי היה נלחם בכיוון השני.

אילן גילאון: כאן התקבל רעיון: מצד אחד להכליל את בריאות השן בתוך הסל כחלק בלתי נפרד מהבריאות, ומצד שני לטפל בו בצורה ייעודית.

אילן גילאון: זה תרתא דה סטרא, זה היפוכו של דבר.

אילן גילאון: מצד שלישי, ברור שזו התניה כדי להכניס את ה-65,000,000 שקלים לסל.

אילן גילאון: זו התניה שבאה מהכיוון השני – קופת חולים חמישית ייעודית, שפותחת פתח לעתיד.

אילן גילאון: אם אנחנו חושבים שסל הבריאות הוא דבר מספר אחד, שתי מגמות חייבות להיות כאן: האחת, היא שהגיע הזמן שהסל הזה יתמלא לא מחולייתו.

אילן גילאון: מי שלא יגיד ביטחון מול בריאות לעולם ישקר.

אילן גילאון: אני שוב נותן את הדוגמא הקיצונית ביותר.

אילן גילאון: יכול להיות שצריך לדבר על תקרות הבריאות.

אילן גילאון: יש עוד כמה מקורות.

אילן גילאון: את הסל הזה אפשר למלא.

אילן גילאון: לא לעשות פיזור, אלא לעשות איסוף.

אילן גילאון: אנחנו נמצאים במצב של פיזור ואטומיזציה של החברה הישראלית, שמתפזרת מכל אחריות.

אילן גילאון: קופת חולים חמישית היא בכיוון ההפוך לאחריות.

אילן גילאון: כאן יש אחריות, וכאן יש רווחים.

אילן גילאון: אם אנחנו לא רואים את המתווה הזה כמכלול וכחלק מהבעיה, ואנחנו לא יודעים שזה קשור לויסקונסין למתווכים, לאותה מציאות שבה פחות אנשים מקבלים יותר, ויותר אנשים מקבלים פחות, אז אנחנו לא מבינים את העקביות של הדברים.

אילן גילאון: לכן, אני מתנגד לחוק הזה.

אילן גילאון: אני מאוד מתנגד.

אילן גילאון: אני מאמין, שהתפעול של זה אפשרי בכל דרך.

אילן גילאון: בראשון ביולי אפשר ב-20 דקות לעשות טעויות שאפשר לעשות ב-20 שנה.

אילן גילאון: גם רציתי להגיד שאני מתנגד.

חיים כץ: תחזור על המשפט הראשון שבו פתחת.

אילן גילאון: שאני מתנגד.

עפו אגבאריה: מה הובן מהשיחה הזו?

שלי יחימוביץ': שהוא לא לגמרי שלם עם החוק.

חיים כץ: מה עושה הרוב בעניין, תומך?

אילן גילאון: אני מציע לרוב ללכת בעקבות המיעוט.

אילן גילאון: הוא לא תמיד טועה.

אילן גילאון: אני מתנגד לקופת חולים חמישית ולייעודיות.

אילן גילאון: פעם הבאה תהיה קופת חולים לאוזניים.

אילן גילאון: אני לא מגזים.

חיים כץ: מאחר שהבנו שאתה מתנגד, אנחנו נעביר את רשות הדיבור לחה"כ אורלי לוי-אבקסיס.

אורלי לוי אבקסיס: אני שומעת את הדברים, ועם חצי מהמסרים אני מסכימה.

אורלי לוי אבקסיס: גם אני לא רוצה קופת חולים חמישית.

אורלי לוי אבקסיס: לי יש תחושה שאנחנו בסוג של פרנויה, ואני מבינה גם למה.

אורלי לוי אבקסיס: כל כך הרבה גופים וכל כך הרבה בעלי אינטרסים לחצו אותנו כדי להבין, כמה מסוכן הדבר.

אורלי לוי אבקסיס: כאשר אני רואה פה חברי כנסת יושבים - ואני לא מדברת עליך  אילן - שבאים ומדברים למה מטרות רווח בשירותי בריאות כאלה ואחרים, כאשר אותם אנשים בדיוק דוחפים את עניין השר"פ.

אורלי לוי אבקסיס: שם מותר להרוויח, אבל בתנאי שיהיו חלק מהמיליה שלהם.

אורלי לוי אבקסיס: זו בעיני צביעות.

אורלי לוי אבקסיס: אני בדרך כללת לא יורה מתחת לחגורה, אבל לא ייתכן שבתחום מסוים יהיו בעד רווח של רופאים כאלה ואחרים על חשבון מערכת הבריאות ועל חשבון אותם חולים – מה שאומר שזה יקצר את התור למי שיש לו כסף לרפואה פרטית בתוך בתי חולים – ומצד שני כאשר מדברים על השיניים מתנגדים.

אורלי לוי אבקסיס: חבל שהי אלא נמצאת פה עכשיו, אבל חברים, יש פה איזושהי פרנויה.

שלי יחימוביץ': זהו, כי לא הבנתי למי את מתכוונת.

אורלי לוי אבקסיס: עלייך לא דיברתי, כי אני יודעת שגם את מתנגדת לנושא הזה.

שלי יחימוביץ': ולשר"פ.

אורלי לוי אבקסיס: מי שדוחף את העניין של השר"פ היא חברת הכנסת אדטו.

חיים כץ: תגידי את זה כשהיא נמצאת.

אורלי לוי אבקסיס: אני בטוחה שיעבירו לה את הדברים.

אורלי לוי אבקסיס: חיים, אם אנחנו מדברים על הנושא הזה, בוא נהיה עקביים.

אורלי לוי אבקסיס: בוא נבין על מה מדובר.

אורלי לוי אבקסיס: לפי העיתונות, רק 7% מבתי האב מבוטחים בביטוחי שיניים משלימים.

אורלי לוי אבקסיס: אלה הם כאלה שיש להם יו"ר ועד עובדים, כמו חיים כץ שדואג להם שיהיה להם ביטוח שיניים פרטי.

עפו אגבאריה: אבל זה רק 7% או פחות.

אורלי לוי אבקסיס: רוב האנשים לא מגיעים לידי כך.

אורלי לוי אבקסיס: אנחנו מדברים על כך בדיוק מאותם טעמים שחה"כ אדטו הציגה – יש עומס, וקופות החולים לא יצליחו לעמוד בעומס הזה בראשון  ליולי.

אורלי לוי אבקסיס: מה היא מציעה?

אריה ביבי: מתי בפעם האחרונה היית במשרד ביטוח והחזירו לך כסף?

אורלי לוי אבקסיס: מה הקשר?

אורלי לוי אבקסיס: כאשר אני אבין את הקשר אני אענה.

אורלי לוי אבקסיס: היא מדברת על כך שיהיה עומס על קופת חולים, שלא תצליח לעמוד בעומס כי אין שם מספיק רופאי שיניים מוסמכים לילדים.

אורלי לוי אבקסיס: אני אומרת: אדרבא, בואו נריץ את הנושא הזה.

אורלי לוי אבקסיס: אם יש לנו פרנויה לגבי קופת חולים חמישית, בוא נכניס את זה לתוך הצעות החוק.

אורלי לוי אבקסיס: אנחנו יודעים גם לתקן.

אורלי לוי אבקסיס: תיקנו פה חוקים, תיקנו פה סעיפים.

אורלי לוי אבקסיס: בוא נגבה את זה שזה יהיה ייעודי רק לשיניים.

אורלי לוי אבקסיס: אחד הדברים שחייבים להיות בנושא הזה, זה זמינות, נגישות ואיכות.

אורלי לוי אבקסיס: את זה אנחנו חייבים לילדים, את זה אנחנו חייבים למי שאין באפשרות ההורים שלו להבטיח – אותו ילד בכיתה א', בכיתה ב', בגן.

אורלי לוי אבקסיס: במשרד הבריאות עשו מחקרים בנושא, כמה ומאיזה אחוזון של שכר מתחילים להשקיע בשיניים של הילדים.

אורלי לוי אבקסיס: אחר כך הם מגיעים לצבא, והצבא צריך לסדר להם את כל הפה והלסת.

אורלי לוי אבקסיס: מדברים פה על זה שמפרידים.

אורלי לוי אבקסיס: גם היום רפואת שיניים מופרדת מהרפואה הכללית.

אורלי לוי אבקסיס: גם בבתי הספר לומדים את זה בצורה נפרדת.

אורלי לוי אבקסיס: מדובר פה על סוג של פאניקה.

אורלי לוי אבקסיס: 15 שנים שחיכו פה זה לא מהר מדי.

אורלי לוי אבקסיס: הלוואי וזה היה קודם.

אורלי לוי אבקסיס: אם מדובר על מטרות רווח, אני אומרת שלא כולם פילנתרופים.

אורלי לוי אבקסיס: יש מחירון אחיד.

אורלי לוי אבקסיס: ירצו רופאי השיניים הפרטיים להיכנס לתוך המסגרת הזו – מבורכים.

אורלי לוי אבקסיס: הם גם יוכלו להבטיח, שהשירות שניתן בקופות לא יהיה סוג של מונופול או סוג של מתלמדים שיעשו סטאז' על השיניים של הילדים שלנו.

אורלי לוי אבקסיס: מצד שני, לא תהיה נהירה.

אורלי לוי אבקסיס: רק מי שיכול להרשות לעצמו ימשיך ללכת לרופאים בהסדר הקודם או בסוג של המשך טיפול.

אורלי לוי אבקסיס: מי שחושב שהקופות הרגילות לא עושות את שירות טיפולי השיניים למטרות רווח, הוא טועה טעות גדולה.

אורלי לוי אבקסיס: הם עושים מיקור חוץ.

אורלי לוי אבקסיס: הם מוכרים פה זיכיון לזכיין שמרוויח.

אורלי לוי אבקסיס: אני אשמח לראות את הנתונים, כמה הזכיין הזה, שבשירות הקופות, שהוא גוף נפרד לחלוטין, מרוויח.

אורלי לוי אבקסיס: אז כולנו כאן נהיה תמימי דעים.

אורלי לוי אבקסיס: עושים שם כסף, ולא מעט כסף.

אורלי לוי אבקסיס: אני רוצה להבין, מה הלחץ שלנו שרופאי שיניים פרטיים ייכנסו לתוך המערכת.

אורלי לוי אבקסיס: הרי אין לנו פלטפורמה אחרת.

אורלי לוי אבקסיס: אם היתה לנו פלטפורמה אחרת, אני הראשונה שהייתי בעד.

אורלי לוי אבקסיס: אם מדברים על ייעוד, אנחנו יכולים לתקן את זה בסעיף בחוק.

אורלי לוי אבקסיס: ככל שאנחנו נזדרז עם זה ונכניס את כל הדברים שאנחנו חושבים שהם אפורים מדי ויכולים להתפרש לכמה כיוונים, זה יהיה יותר ברור.

אורלי לוי אבקסיס: בואו נעשה כך שהם לא ישתמעו לשני כיוונים.

אורלי לוי אבקסיס: בסמכות הוועדה לתקן.

אורלי לוי אבקסיס: אני חושבת, שיש לנו חובה לעשות את זה ככה.

אורלי לוי אבקסיס: חשוב להבין, אנחנו לא רוצים להתנגח, אלא להבטיח שרפואת השיניים שתינתן תהיה הטובה ביותר, תהיה  זמינה ותהיה איכותית.

אורלי לוי אבקסיס: זו האופציה היחידה שיש לנו.

חיים כץ: תודה רבה.

חיים כץ: חה"כ שלי יחימוביץ, בבקשה.

שלי יחימוביץ': אני די מאוכזבת, ואני מרגישה טיפה מרומה.

שלי יחימוביץ': כשניתנה הצהרה שוב ושוב שלא תהיה קופת חולים חמישית, אני לא חשבתי שיביאו לי את קופת חולים החמישית בכסות של שירות ייעודי בלבד.

שלי יחימוביץ': הם באו ואמרו: לא תהיה קופת חולים חמישית, נקודה.

שלי יחימוביץ': זה היה ברור לכולנו, וזאת מזימה שהדפנו שוב ושוב.

שלי יחימוביץ': אנחנו מכירים את האובססיה של האוצר עם קופת חולים החמישית, ואני לא יכולה להשתחרר מהתחושה שהעובדה שתמכנו בעניין הכללת טיפול השיניים בסל היתה סוג של סדק, שהם חיכו לו כדי להיכנס אליו שוב עם האובססיה של קופת החולים החמישית.

שלי יחימוביץ': אורלי, זו לא פרנויה.

שלי יחימוביץ': באמת רודפים אחרינו.

שלי יחימוביץ': כלומר, מישהו כאן נחוש בדעתו שתהיה קופת חולים חמישית.

שלי יחימוביץ': אסור לנו לאפשר את הדבר הזה, מכל סיבה  אפשרית.

שלי יחימוביץ': אני אשתדל שלא לחזור על מה שאמרו קודמיי.

שלי יחימוביץ': קודם כל, אני אדבר על האינסנטיב של הרווח.

שלי יחימוביץ': מהרגע שהוא מתקיים הוא משבש הכל, משבש בכלל את עצם הרעיון של חוק ביטוח בריאות ממלכתי, גם אם, לכאורה, יש שליטה על הדיבידנד.

שלי יחימוביץ': מה זו שליטה על הדיבידנד?

שלי יחימוביץ': מה זה תעריף שייקבע בוועדת שרים?

שלי יחימוביץ': הדבר האחרון שאני רוצה זה להטיל דופי בממשלה ובכנסת.

שלי יחימוביץ': אני חושבת, שהנבחרים מקבלים מספיק חבטות.

שלי יחימוביץ': אתמול חיים כץ ואני היינו בוועדת שרים אחרת, לבדיקת שכר הבכירים, וראינו את ראש הוועדה שאמור להגביל את שכר הבכירים, ולא יכולנו שלא לצאת בתחושה שמדובר בוועדה לשמירה על שכר הבכירים ולא בוועדה לפיקוח על שכר הבכירים.

שלי יחימוביץ': במקרה, יו"ר הוועדה מגיע מהסקטור הפרטי, מייצג את האנשים האלה, יחזור לסקטור הפרטי וייצג את האנשים האלה בחזרה.

שלי יחימוביץ': יש כאן ניגוד עניינים אינהרנטי.

שלי יחימוביץ': הוא לא היחיד שחשוף לניגוד העניינים האינהרנטי.

שלי יחימוביץ': אנחנו מכירים את לחצי הלוביסטים, אנחנו מכירים מי המיליה של שרים מסוימים.

שלי יחימוביץ': אני ממש לא מוכנה להפקיר את העניין של בריאות לכל בידי ועדת שרים, שתקבע תעריפים.

שלי יחימוביץ': מרגע שנסדק הסדר, מרגע שיש אינסנטיב של רווח, זה כבר נתון למשחק והכל משתבש.

שלי יחימוביץ': כאשר יש אינסנטיב של רווח, כמו שציינה בצדק רחל, מעדיפים אוכלוסיות מסוימות על פני אחרות.

אורלי לוי אבקסיס: אז זה גם יהיה בשר"פ.

רחל אדטו: אורלי, קודם תביני מה זה שר"פ ואחר כך תצעקי שר"פ.

אורלי לוי אבקסיס: אני מבינה מה זה שר"פ.

רחל אדטו: את כל כך לא מבינה, ולכן השימוש שלך במילים האלה הוא מיותר לגמרי.

אורלי לוי אבקסיס: הטענות שלך פה ושם הן ממש לא דומות.

רחל אדטו: מי שמואשם בצביעות על מה שאחרים לא מבינים אפילו, רשאי לענות.

אורלי לוי אבקסיס: למה את קובעת שאני לא מבינה?

אורלי לוי אבקסיס: חה"כ שלי יחימוביץ מבינה?

חיים כץ: חה"כ שלי יחימוביץ, כנראה שאת מדברת דברי טעם, והם לא רצו לשמוע אז הפריעו לך.

רחל אדטו: בכלל לא קשור לשלי מה שאמרתי.

אורלי לוי אבקסיס: אז רק אני לא מבינה.

אורלי לוי אבקסיס: למה?

אורלי לוי אבקסיס: כי אני צעירה.

אורלי לוי אבקסיס: אולי גם בגלל שאני באה מתחום שהוא אחר.

אורלי לוי אבקסיס: תאמיני לי שאני עושה שיעורי בית.

שלי יחימוביץ': האינסנטיב של רווח מייצג תופעות שליליות, שאנחנו לא רוצים בהן אידיאולוגית.

שלי יחימוביץ': ברגע שהעניין הרווחי נכנס, הכל משתבש.

שלי יחימוביץ': ברגע שיש אנסנטיב של ייצור הרווח, כבר אי אפשר לשלוט עליו.

שלי יחימוביץ': ימצאו אלף ואחת דרכים לשחק בו: הן בקביעת שיעור הדיבידנד, הן בקביעת האוכלוסיות המועדפות, הן בקביעת מתן שירותים עוקפים.

שלי יחימוביץ': אנחנו מדברים עכשיו על הריכוזיות במשק.

שלי יחימוביץ': האם אנחנו רוצים לתת לעוד גוף חזק שליטה גם על העניין הזה של בריאות?

שלי יחימוביץ': האם זה מה שאנחנו רוצים לייצר פה, מפלצת מהסוג הזה?

שלי יחימוביץ': זה לייצר מפלצת, שאנחנו יודעים איך היא מתחילה ואנחנו לא יודעים איך היא נגמרת.

שלי יחימוביץ': כולנו מכירים את הדינאמיקה של ליצור רווחים.

שלי יחימוביץ': נאמר כאן, ובצדק, שזה פתח לקופות חולים ייעודיות נוספות.

שלי יחימוביץ': יש עוד תחומים שאפשר לייצר להם קופות חולים ייעודיות, גם עם אינסנטיב קטן של רווח.

שלי יחימוביץ': אנחנו לא יכולים להרשות לעצמנו להיות אלה, שאצלם יתפרץ הפרץ ותקום השיטה הזאת של הקמת קופות חולים ייעודיות למטרות רווח.

שלי יחימוביץ': זה דבר שהוא מצמרר אותי לראות אותו כתוב בכלל.

שלי יחימוביץ': אני רוצה לומר, שאני לא מאושרת משיל"ה או משירותי בריאות השן בקופת חולים לאומית.

שלי יחימוביץ': אני חושבת, שיש שם ניצול מחפיר של רופאי השיניים והשינניות.

שלי יחימוביץ': יש שם פשוט עבדות.

שלי יחימוביץ': ראינו מה עושה אינסנטיב של רווח, ועוד בתוך חברת בת של קופת חולים.

שלי יחימוביץ': אינסנטיב של רווח מייצר מכונה נצלנית מאוד כלפי העובדים.

שלי יחימוביץ': היא נותנת שירות לא טוב למטופלים, כיוון שטיפול מתחלף בטיפול.

שלי יחימוביץ': הם מקבלים לפי מספר הטיפולים שלהם.

שלי יחימוביץ': השי שניתן למבוטחים ניתן על חשבון השינניות ועל חשבון הרופאים.

שלי יחימוביץ': אנחנו לא רוצים להיות חלק מייצור המפלצות האלה.

שלי יחימוביץ': לי אין פתרון חד משמעי, בניגוד לחבריי.

שלי יחימוביץ': אני כן חושבת, שבתוך המשחק הזה צריכים להיות כלל רופאי השיניים.

שלי יחימוביץ': אני לא יודעת תחת איזה מנגנון.

שלי יחימוביץ': רחל דיברה על כמה מנגנונים, שנשמעים לי סבירים.

שלי יחימוביץ': אני גם יודעת, שבזמן האחרון היו מגעים עם רופאים במגזר הערבי, שם יש חוסר ברופאי שיניים, ונעשו הסכמים בין קופות החולים לבין אותם רופאים.

שלי יחימוביץ': הייתי מאוד שמחה לשמוע, אם יש פה מישהו מהרופאים האלה, שיכול לספר מה המנגנון שמיוצר שם.

שלי יחימוביץ': אולי ממנו נוכל ללמוד איך מיצרים מנגנון לגבי כלל רופאי השיניים.

חיים כץ: וואוצ'ר.

שלי יחימוביץ': אני לא יודעת.

שלי יחימוביץ': אני לא משוכנעת שזו השיטה האידיאלית, אבל אני לא פוסלת אותה מראש.

שלי יחימוביץ': מה וואוצ'ר ייתן?

שלי יחימוביץ': אנשים עשירים ילכו לרופא השיניים היקר שלהם והאווטשר יכסה 10% מהטיפול, ואנשים עניים ילכו לרופאי שיניים פחות טובים.

חיים כץ: היום הם לא הולכים בכלל.

שלי יחימוביץ': אתה צודק.

שלי יחימוביץ': שיטת הוואוצ'רים היא שיטה שאפשר לבדוק.

שלי יחימוביץ': אני לא פוסלת אותה מכל וכל.

שלי יחימוביץ': בשורה התחתונה, אני חושבת שאנחנו צריכים לעצור בגופנו הקמתה של קופת חולים חמישית ייעודית למטרות רווח, בטח בוועדה הזו.

חיים כץ: חה"כ עפו אגבאריה, בבקשה.

עפו אגבאריה: אני חושב, שיש משהו בעניין הזה הקשור לקשר בין שלטון להון.

עפו אגבאריה: עצם העובדה שרוצים  להכניס קופה ייעודית לבריאות השן, מצביעה על כך שיש גוף שרוצה לעשות הון.

עפו אגבאריה: ראו את הפתח הזה לרווח, ובאו אנשים שרוצים להשתלט על זה.

עפו אגבאריה: זו הבעיה עם קופה חמישית.

עפו אגבאריה: היום היא תתחיל בטיפול שיניים, מחר זה יהיה פה ולסת, וזה יגרור עוד הכנסות לגוף הזה ולאנשים האלה שישתלטו על זה.

עפו אגבאריה: בסופו של דבר אנחנו אבדנו את המומנט שבשבילו כל החוק הזה קם - בשביל לתת לאנשים מיעוטי יכולת לקבל טיפול שיניים ללא תמורה.

עפו אגבאריה: אם היום מדובר על גיל אפס עד 8, המלחמה שלנו הבאה היא להאריך את זה עד לגיל 12 וגיל 18.

עפו אגבאריה: מגיל אפס ועד גיל 8 אין הרבה טיפולים.

עפו אגבאריה: זה נכון שיש כל מיני דלקות, אבל הטיפולים האמיתיים הם אחרי גיל 12 ולא לפני.

עפו אגבאריה: הרווח בשלב הזה הוא לא הכי גדול.

עפו אגבאריה: מי שהולך להשקיע בדבר הזה צריך להשקיע את התשתית לעתיד.

עפו אגבאריה: תמוהה בעיני שבא מישהו ואומר, שרציך להכניס קופה חמישית למטרות רווחה.

עפו אגבאריה: זה לא יאומן, לבוא ולתת לאנשים להרוויח כסף קל.

אורלי לוי אבקסיס: גם הקופות מרוויחות היום כסף.

עפו אגבאריה: אבל הקופות התחילו בזה לפני שהיתה הצעת החוק.

עפו אגבאריה: אני מסכים עם כל מה שאמרה שלי בנוגע לניצול המחפיר של השינניות ורופאי השיניים.

עפו אגבאריה: אשתי עובדת שיל"ה, ואני מכיר את זה טוב.

עפו אגבאריה: למה שרופאי השיניים הפרטיים לא ייכנסו לאותה נישה שהם צריכים להיכנס, ואז תהיה חלוקה שווה בלי לתת מונופול למישהו לבוא ולהרוויח כסף מעצם קיומה של קופה חמישית.

עפו אגבאריה: לכן, אני דוחה על הסף את הרעיון שתהיה קופה חמישית.

עפו אגבאריה: מה שנלחמנו למענו זה בריאות השן.

עפו אגבאריה: מי שרוצה קופה חמישית, הוא לא צריך אותה כיוון שגם היום יש לו את הקופה החמישית.

עפו אגבאריה: הוא גם היום לא ילך לקופות הקיימות.

עפו אגבאריה: הם הולכים לרופאים פרטיים שעולים הרבה כסף.

אורלי לוי אבקסיס: גם פה זה יהיה באותו מחירון.

עפו אגבאריה: אני מתנגד בתוקף לקופה חמישית.

עפו אגבאריה: בואו נתמוך בעניין של רפואת השן.

עפו אגבאריה: באיזשהו שלב אמרו שזה על חשבון כמה תרופות בסל התרופות.

עפו אגבאריה: הרי ידוע שיש תרופות שעדיין לא הוצאו.

עפו אגבאריה: בזה צריך לעשות רפורמה.

עפו אגבאריה: אני מניח, שוועדת התרופות בשנה הבאה תשכיל לעשות את הדברים אחרת.

עפו אגבאריה: במצב הקיים צריך לאפשר לרופאי השיניים הפרטיים.

אורלי לוי אבקסיס: אבל איך?

חיים כץ: נגיע לדיון באיך.

חיים כץ: כל דבר בעיתו.

עפו אגבאריה: צריך לתת לכל רופא פרטי המוכן לתנאים האלה.

חיים כץ: אתה מתקזז עם אילן.

חיים כץ: הוא מתנגד, ואתה תומך.

אריה ביבי: למה הגענו למצב הזה?

אריה ביבי: למה עלה הנושא הזה לעשות רפואת שיניים בחוק ולשלם 65,000,000 שקלים?

אריה ביבי: קופות החולים לא נתנו את הפתרון.

אריה ביבי: כל חברה, כמו המשטרה, תע"ס ומקומות אחרים פנו לחברות פרטיות.

אריה ביבי: כאשר הייתי ראש אכ"א במשטרה, הלכתי וחתמתי עם חברה.

אריה ביבי: כל עובד שילם כסף, ובנוסף לכך שאדם שילם 72 שקלים לחודש, כאשר היו צריכים להגדיל מעט את הסתימה ביקשו עוד 100 שקלים באופן פרטי.

אריה ביבי: עבור טיפול שורש ביקשו עוד 50 שקלים באופן פרטי.

אריה ביבי: ככה הרימו את הנושא של 72 שקלים, כך שאדם שילם עוד 300 שקלים כל חודש לפחות.

אריה ביבי: החוק הזה שמוצע הוא כמו גבינה צרפתית.

אריה ביבי: יש בו הרבה מאוד חורים.

אריה ביבי: לדעתי, הוא לא מכסה הרבה דברים.

אריה ביבי: לצערי, בדרך זו או אחרת הוא מנסה ליצור עוד קופה אחת.

אריה ביבי: אני לא בעד זה.

אריה ביבי: אני בעד להקים צוות ללא מטרות רווח, שהוא יקבע איך עושים את כל הדברים האלה.

אריה ביבי: בסופו של דבר, כל החברות שרוצות להתעסק עם זה קודם כל לוטשות עיניים על ה-65,000,000 שקלים.

רחל אדטו: זה יותר.

רחל אדטו: זה 130,000,000 שקלים בשנה.

אריה ביבי: הן חושבות: איך אנחנו נגזול את הדבר הזה.

אריה ביבי: דבר שני, לבי עם החבר'ה בעלי מצב סוציו-אקונומי נמוך.

אריה ביבי: איך הם יקבלו את השירותים האלה?

אריה ביבי: לבי עם אלה שנמצאים בפריפריה, ואני לא יודע אם הדבר הזה יגיע אליהם.

אריה ביבי: זה נכון שאני פרנואיד.

אריה ביבי: חמותי נפלה והפכה להיות סיעודית.

אריה ביבי: חברת הביטוח מגדל היתה צריכה לשלם את הביטוח.

אריה ביבי: אתמול יום שלם הסתובבתי, ולא הצלחתי להסדיר את העניין הזה מול חברת הביטוח.

אריה ביבי: היא שילמה כל החיים שלה, ובסופו של דבר היא לא קיבלה את מה שהיא צריכה לקבל.

אריה ביבי: היא תקבל, אבל רק אחרי שהיא תעבור ויה דולורוזה.

אריה ביבי: אותם ערירים בטח לא יקבלו.

אריה ביבי: אני חושב, שאנחנו צריכים לקחת את החוק, להשלים אותו כמו שצריך, שייתן מענה גם לדברים שלא נמצאים פה.

אריה ביבי: החוק הזה צריך להיות 30-40 עמודים על מנת שלא יכנסו לנו בדלת האחורית ויעשו עוד קופה אחת.

אריה ביבי: בנוסף, צריך לכסות את כל הדברים שלא נמצאים כאן – כל הטיפולים שנמצאים פה בראשי תיבות ולא נמצאים בתוך החוק.

חיים כץ: ברור שיש הרבה אנשים שבאו ולא קיבלו רשות דיבור.

חיים כץ: רציתי לתת רשות דיבור לד"ר יצחק חן, אבל זה מפגש ראשון ובשבוע הבא יהיה מפגש שני.

חיים כץ: אני רוצה להגיד משהו לכל אלה שמתנגדים.

חיים כץ: לפני כ-30 שנה הקמנו את ביטוח השיניים הראשוני לטיפולים קלים בתעשייה האווירית.

חיים כץ: זה היה לפני שעברנו לפרותטי.

חיים כץ: אני זוכר את ההתחלה.

חיים כץ: בהתחלה היו רופאים מוגדרים, וכל מי שהלך לרופא הזה קיבל חתימה ולא שילם.

חיים כץ: מי שרצה ללכת לרופא אחר, הביא וואוצ'ר, הוא שילם והחזירו לו.

חיים כץ: לאט-לאט שיפרנו את הדברים, ועכשיו גמרנו לעשות חוזה שיפורים.

חיים כץ: הלכנו למכרז שעלה לנו 200,000 דולר.

חיים כץ: הבאנו רופאים מומחים, וסיכמנו מה יתנו לנו וכמה כסף.

חיים כץ: צריך להתחיל באיזשהו מקום, ותמיד יהיו כאלה שיתלוננו.

חיים כץ: אנחנו מבטחים היום 100,000 איש, ומספר התלונות הוא קטן: למה לא מגיע לי, למה לא עשיתי צילום, למה לא קיבלתי הרשאה לפני.

אריה ביבי: אבל אתה בנית אחרת, ולא בהתאם לחוק הזה.

אריה ביבי: תסתכל על החוק הזה, תסתכל מה עשו בתעשייה האווירית ובמשטרה, ותראה שזה שונה.

שלי יחימוביץ': האם אתה בעד וואוצ'ר?

חיים כץ: ודאי.

חיים כץ: אני רוצה את כל הרופאים.

חיים כץ: אני לא רוצה קיבעון.

חיים כץ: אני לא רוצה שיתנו לי סטאז'ר.

חיים כץ: 100,000 איש זה הרבה.

עפו אגבאריה: אבל זה לא 6,000,000 איש.

חיים כץ: גם פה זה לא 6,000,000 איש.

חיים כץ: מדובר בילדים עד גיל 8.

עפו אגבאריה: אז 2,000,000.

חיים כץ: גם לא 2,000,000.

אריה ביבי: התיקון שאתה תעשה בחוזה של המשטרה או התעשייה האווירית ייקח בדיוק יום.

אריה ביבי: לנו ייקח שנה לתקן את החוק הזה.

אריה ביבי: לכן, הוא צריך להיות חוק מסודר ולא כפי שהוא הגיע הנה.

חיים כץ: אני מסכים שזה צריך להיות מסודר.

חיים כץ: אנחנו צריכים להבין, שאנחנו הולכים לקראת פריצת דרך, שיכולה להעניק ביטוח שיניים חינם לאלה שאין להם היום.

חיים כץ: אלה שיש להם היום, בגלל שיש להם אמצעים כספיים, ישלמו קצת פחות.

חיים כץ: אנחנו רוצים שביטוח שיניים חינם לאלה שיש להם היום לא יהיה ביטוח שיניים ירוד.

חיים כץ: אנחנו רוצים שזה יהיה תחרותי, שבעלי מקצוע טובים ירצו להיכנס ולא רק סטאז'רים ומתחילים.

חיים כץ: אתמול ליוויתי את שלי לוועדת שרים.

חיים כץ: שם ראינו איך אמרו שהחוק שלנו לא הגיוני.

חיים כץ: אמרתי: למה זה לא הגיוני?

חיים כץ: האם אתם חושבים שזה הגיוני שמישהו בשירות הציבורי ירוויח מליון וחצי שקל?

חיים כץ: האם בגלל שאנחנו חושבים שמיליון וחצי שקלים זה יותר מדי החוק לא הגיוני?

שלי יחימוביץ': בחברות ציבוריות.

חיים כץ: בחברות ציבוריות.

חיים כץ: במגזר הפרטי שירוויח מיליארד, אבל אף אחד לא ישלם.

חיים כץ: אל תדאג, במגזר הפרטי לא יתנו מיליון.

חיים כץ: בחברות הציבוריות שואלים: מה אני לא שווה את זה?

חיים כץ: לא. החוק הזה לא חוק ראוי.

חיים כץ: הנושא חשוב וראוי, אבל החוק איך שהוא כתוב הוא לא ראוי.

חיים כץ: ועדת שרים לא היתה מעבירה הצעת חוק כזו אם היא היתה של חבר כנסת פרטי.

חיים כץ: אני לא מאמין שנאמן חתם על זה.

חיים כץ: אני לא רואה את שר המשפטים חותם על הצעת חוק כזו ומעביר אותה.

חיים כץ: תן לו לבדוק אם זה ראוי.

חיים כץ: זה כמו גבינה צרפתית מלאה חורים.

חיים כץ: אנחנו רוצים ביטוח שיניים.

חיים כץ: אנחנו רוצים שייכנס ביטוח שיניים, שייתן לילדי ישראל ביטוח שיניים הכי טוב שאפשר.

חיים כץ: אני מקווה, שבוועדה הזו אנחנו נוציא את החוק הכי טוב.

חיים כץ: אני מבקש מכל האורחים לעזוב את החדר, ושחברי הכנסת יישארו.

רחל אדטו: אני מבקשת להבהיר דברים לפרוטוקול.

רחל אדטו: אני רוצה שיבינו את חוסר ההבנה.

אורלי לוי אבקסיס: כאשר שלי תוקפת את השר"פ, היא מבינה.

אורלי לוי אבקסיס: כאשר אורלי לוי תוקפת את השר"פ, היא לא מבינה.

רחל אדטו: למה לא נתת להגיב בפורום המלא?

חיים כץ: זה לא לכבוד אף אחד.

חיים כץ: 90% לא הבינו.

רחל אדטו: זה היה בזמן אמת.

חיים כץ: אבל לא ידעו על מה מדברים.

חיים כץ: עכשיו תגידי.

רחל אדטו: אבל עכשיו זה חסר טעם.

חיים כץ: אבל הם לא מבינים.

רחל אדטו: היא לא מבינה.

רחל אדטו: זה שהיא לא מבינה וצועקת, זו לא סיבה לתת את זה עכשיו כאן.

חיים כץ: למה?

רחל אדטו: כי חברי הכנסת כולם יודעים שאני מבינה מה שאני מדברת.

רחל אדטו: חברי הכנסת יודעים שאני לא צבועה.

רחל אדטו: כל חבר כנסת יודע שאני יודעת מה שאני מדברת.

אורלי לוי אבקסיס: את אמרת שאני לא מבינה.

רחל אדטו: כי את לא מבינה.

אורלי לוי אבקסיס: למה את קובעת שאני לא מבינה?

רחל אדטו: כי את צועקת סיסמאות בלי להבין.

רחל אדטו: כל חבר כנסת יודע, שאני מבינה מה שאני מדברת, אני יודעת מה שאני מדברת.

רחל אדטו: אני לא מדברת על דברים שאני לא יודעת.

חיים כץ: לא נאמר פה שאת לא מבינה.

רחל אדטו: לכן, כאשר זה נאמר בפורום כזה שאני צבועה, זה חבל.

רחל אדטו: אין שטות יותר גדולה מאשר להגיד צביעות על נושא השר"פ.

רחל אדטו: נושא השר"פ הוא הדרך היחידה להציל את מערכת הבריאות במדינת ישראל.

רחל אדטו: זו הדרך להשאיר רופאים בבתי חולים, זו הדרך לתגמל רופאים, זו הדרך להשאיר שוויוניות.

רחל אדטו: להאשים אותי בצביעות כאשר אני מדברת על למקסם רווחים, זה חבל.

רחל אדטו: חבל שזה נאמר לאוזניים כאן.

רחל אדטו: זה פופוליזם זול.

חיים כץ: עכשיו את מבינה למה הוצאתי את כולם.

אורלי לוי אבקסיס: יש בינינו הבדלים מאוד גדולים בהשקפות העולם.

אורלי לוי אבקסיס: את קפיטליסטית ואני חברתית.

אורלי לוי אבקסיס: אנחנו בחיים לא נגיע לאותה נקודה, אבל להגיד לי שאני לא מבינה?

אורלי לוי אבקסיס: זו חוצפה.

רחל אדטו: תסבירי לי מה הבעיה של השר"פ.

אורלי לוי אבקסיס: כאשר שלי מבקרת את השר"פ, זה בסדר.

אורלי לוי אבקסיס: כאשר אני מעבירה עלייך ביקורת, אני לא מבינה.

אורלי לוי אבקסיס: לפי מה את קובעת את זה על סמך מה?

חיים כץ: תודה רבה, הישיבה נעולה.